钦定古今图书集成/明伦汇编/闺媛典/第369卷 > 马守明
## 钦定古今图书集成/明伦汇编/闺媛典/第369卷 > 马守明

按《平阳府志》：“马守明，永和上桑里民家之女。其母夜
梦驾鹤玉童自空降于庭曰：‘暂寄汝腹’。觉而有娠。生
时彩云满室，异香闻诸邻里。幼而敏慧，长有仙姿。及
笄，不事女工，淡泊自守。或问其故，曰：‘我岂效世之女
子乎’？既而父母俱丧，坚贞自守，不以俗务经心，遂谒
甘泉女冠张妙清为师。居三载丙申适绛州，舍于李”
氏之家。越明年上元日，枕肱而逝，气微而容不变，三
日复苏，语人曰：“予暂游紫府，再会群真。”自此不复糓
食，但果蔬饮水而已。日夜静坐，能知未来吉凶，语罔
不验。有灾疾，求医者不假药石，呵禁顿愈。岁遭旱蝗，
设坛密祝，三日雨降蝗灭。化导富室，设食当途，以赈饥羸。一日往相三林南社庄形势，东连绛阳，西接高
冈，北倚姑射，南瞰汾流，可以栖真养气，欲作《菟裘》终
焉。于是士庶咸乐襄事，所建庙观殿阁，星分碁布，靡
不毕具。历七八载，厥功告成。复有四方崇慕诸人，建
庵舍十馀所。至元戊寅二月望日，沐浴更衣，大集徒
众曰：“内外行各皆勉旃，予有先师之约，不可违期。”遂
留一绝云：“七朵金莲数，暂来人世间，阙功今补足，紫
府却归还。”笔落端坐而逝，时年六十有四。